Hobro har aldrig tidligere spillet i landets bedste fodboldrække. Det gør nordjyderne fra den kommende sæson, efter at oprykningen søndag kom i hus med 1-0-udesejren over Brønshøj. Forude venter et hårdt stykke arbejde for ledelsen i den lille klub, der har mange opgaver at få styr på, før det går løs mod landets bedste fodboldspillere. - Vi er rimeligt godt forberedt i forhold til tingene uden for banen. Så godt, som man nu kan være forberedt, når man er en lille forening, siger formand Steen Juulsgaard. - Vi har i et stykke tid tænkt nogle tanker omkring faciliteter, sikkerhed og alle de ting, der kommer, når man rykker op i Superligaen. - Mandag begynder arbejdet for alvor, først med at planlægge oprykningsfesten, men også med at kigge på alt det administrative. Hobro får i sommerpausen vand og varme i banen på DS Arena, mens man er nødt til at søge dispensation for kravet om 3.000 siddepladser på stadion. - Det er heldigvis ikke et krav det første år, man er oppe. Så det, vi først skal kigge på, er sikkerheden og tv-faciliteterne, og så må vi smide bolden med faciliteterne over til kommunen, for det kan vi som klub ikke bære, siger Juulsgaard. Mens en stadionudbygning ikke er i Hobros budget, skal der til gengæld tilføres yderligere penge til spillertruppen. - Vi har i det skjulte snakket lidt om det, men det bliver ikke vildt og voldsomt. I stedet for at tilføre lidt ekstra, som vi gerne vil gøre løbende, tilfører vi lidt mere denne gang, siger formanden. - Vi lægger os ikke ned i Superligaen, men vi fastholder det ansvarlige på den økonomiske side. Vi skal have nogle vedvarende effekter af den her glansperiode, siger Juulsgaard.

Opsummering:
Hobros ledelse er i gang med at forberede klubben på at spille i superligaen.